text:
lunedì 23 maggio 2011
Al Visionario di Udin, si scree la Mostre "Riviel di ingjustri"
------------
Sabide ai 28 di Mai,
Udin, Visionario, 18.30,
scree di
“Riviel di ingjustri”
----
Mostre
des taulis originâls dai fumuts sul 1511 dal Premi Friûl, ospit speciâl Luigino Peressini
Sabide ai 28 di Mai a sîs e mieze sot sere (18.30) alì de sale esposizion dal Visionario di Udin si scree “Riviei di ingjustri”, la mostre des taulis origjinâls dai fumuts che e àn partecipât ae edizion 2010 dal Premi Friûl di Onde Furlane che e jere dedicade ae Joibe Grasse dal 1511.
La iniziative e je inmaneade di Informazione Friulana / Radio Onde Furlane e de Associazion 1511 cul jutori dal assessorât pe culture dal Comun di Udin.....
Continue a lei sul sît de “Associazion 1511”
Pubblicato da Comitât pe Autonomie e pal Rilanç dal Friûl a 15:06
Etichette: Associazion 1511, Joibe Grasse 1511
Iscriviti a: Commenti sul post (Atom)


c: text/html

text:
Ideis di Sardegne tra autonomisim e indipendentisim
Idee di Sardegna. Autonomisti, sovranisti, indipendentisti oggi al è il titul dal biel libri di Carlo Pala, politolic de Universitât di Tàtari, che al presente la storie e la situazion dal dì di vuê des ideis di identitât, di autoguvier e di autodeterminazion e des personis e des fuarcis politichis che lis puartin indenant.
La publicazion, dade fûr di cualchi setemane di bande dal editôr Carocci, e fronte la cuistion sarde cuntune cjaladure largje e profonde, che e ten cont di fats storics, di elements culturâi, di dinamichis sociâls e di relazions politichis. Carlo Pala al cîr di ripuindi a trê domandis di fonde che a tocjin la colocazion de Sardegne dentri des “nazions cence stât” de Europe, la sô interpretazion daûr de separazion tra ‘centri’ e ‘periferie’ e chei che a son i fatôrs che a sburtin la mobilitazion politiche, tra regjonalisims, autonomisims, federalisims, indipendentisims e sovranisims vecjos e gnûfs.
Un libri di scugnî lei.
Carlo Pala, “Idee di Sardegna. Autonomisti, sovranisti, indipendentisti oggi”, Carocci, Rome, 2016. ❚
Marco Stolfo
___________________________________
Moussu T e lei Jovents, navigazions ocitanis cence confins
Ae fin di Setembar al è jessût Navega!, il gnûf disc di Moussu T e lei Jovents, che di passe dîs agns al è un dai grups plui innomenâts dentri di chê che si pues clamâle “gnove musiche ocitane fuarte”. La band e je une sorte di “side project” dai ancjemò plui innomenâts Massilia Sound System, che a tacâ de fin dai agns Otante a metin dongje cun snait e cun risultâts preseôs la lenga d’òc, il reggae e il ragamuffin. Cun di fat, daûr dal non Moussu T e lei Jovents si cjatin il cjantant e il ghitarist di chel supergrup marsiliês, Tatou e Blu, che adun cun altris musiciscj (il bassist Souba, il percussionist Stef Lo DéliK e il baterist Denis Lo Bramaire) a misclicin peraulis par ocitan, rock, blues, cjançon popolâr e sugjestions musicâls che a rivin de Afriche e des Americhis.
Navega! al conferme la bontât di chê recipe, che e je simpri sauride e che soredut e je simpri in stât di produsi alc di gnûf e di interessant di scoltâ, ma ancje di lei e di cjalâ tes 48 pagjinis che a compagnin il cd.
Moussu T e lei Jovents, “Navega!”, cd/librut Manivette, 2016. ❚
M. St.
NO PAR FURLAN… MA BOGNS. Ideis di Sardegne tra autonomisim e indipendentisim | Moussu T e lei Jovents, navigazions ocitanis cence confins............
Ideis di Sardegne tra autonomisim e indipendentisim

robotstxt: allowed

filter: keep


text:
30 marzo 2013
Zoventût e esperience
Si sint spes a fevelâ de "etât de politiche": coventino zovins? Coventie esperience? No sai se o ai di metimi te categorie dai zovins: o ai 36 agns. Ma o pues puartâ un pocje di esperience che o pensi e sedi utile cuant che si à di presentâsi par une incarghe publiche. O soi jentrât in aministrazion comunâl a Maian tal 2000 e o soi restât in municipi fin al 2011. O ai vude la pussibilitât di lavorâ sedi come conseîr sedi come assessôr cun deleghis al ambient, a la scuele, a la culture, ai rapuarts cu lis associazions, cui comuns zimui e i zovins. Cun di plui, prime di fâ il concors che mi à puartât a vore te Agjenzie Regjonâl pe Lenghe Furlane, dal 2008 fin al 2012 o ai lavorât te segretarie particolâr dal President de Regjon Renzo Tondo: cheste esperience mi à permetût di cognossi di dongje cemût che e funzione la nestre aministrazion regjonâl e tignî rapuarts cun chei altris ents, come ancje la Provincie di Udin. O met duncje a disposizion dai citadins cheste esperience che mi à fat cressi sedi professionalmentri sedi personalmentri. Par votâmi, al baste meti une X parsore dal simbul dal MAF che o cjatais te SCHEDE ZALE pe Provincie di Udin - FONTANINI PRESIDENT.
Di chei altris ponts che o volarès realizâ, us scrivarai tai prossims dîs, cirint di esponi cussì il program pes Elezions provinciâls 2013 dulà che o soi candidât pal Maf tal colegjo eletorâl n.20 di S.Denêl (comuns di Forgjarie, Maian,Ruvigne e S.Denêl).
Di chei altris ponts che o volarès realizâ, us scrivarai tai prossims dîs, cirint di esponi cussì il program pes Elezions provinciâls 2013 dulà che o soi candidât pal Maf tal colegjo eletorâl n.20 di S.Denêl (comuns di Forgjarie, Maian,Ruvigne e S.Denêl).
Nessun commento:
Iscriviti a: Commenti sul post (Atom)


text:
Si cjatìn ancjemò une volte chi a Aquilee, par ricuardâ lis nestris lidrîs, di une bande religjosis, di chê altre culturâls e storichis. Par cualchidun a son la stesse robe, une rose compagne, par altris i doi aspiets a son difarents. La robe biele e je che dut câs si metin adun tal stes puest e te stesse ore.
Une ripetizion in cualchi maniere di ce che al è capitât cu la leture de Bibie par furlan: la rispueste di tante int e à metût dongje chel che al crôt cun chel che al crôt di mancul o forsit par nuie, ma dal sigûr a jerin ducj feminis e oms di buine volontât.
Us someial pôc, in timps come chei che o stin vivint, meti al prin puest la buine volontât, che no vûl dî nuie altri se no jessi rispietôs di chei altris, dal lôr pinsîr, ancje dai lôr fals?
No sino forsit noaltris chi, in cheste basiliche, par vie di chest comandament, dal moment che dome resonant cussì al è pussibil crodi te unitât di un popul, viodût che par fortune nol è sogjet al pinsîr unic?
Se di une bande duncje o sin chi par ricuardâ la fonde de glesie aquileiese, o savìn ancje che il so messaç nol jere dome di conversion pai cristians, ma di sperance par ducj.
Testemoneance de sperance duncje e je la nestre presince e, salacor, viodût che e je grivie mantignîle simpri fuarte, un moment par cjatâsi par rivâ a dâi flame al fûc: a stâ simpri sot la cinise, si reste boris, ma no in eterni.
O sin chi ancje par ricuardâsi che al vûl coraç, cûr par puartâ indenant lis ideis. O stin fevelant di martars e nissun nus à mai domandât di jessi compagns, ma si scuen savê che, parimentri, la dignitât e la libertât no son cacos o piruçs che a colin di bessôi.
Sierait i voi par un moment e o viodarês jemplâsi cheste basiliche des parencis di patriarcjis, di predis e di cavalîrs, ma ancje di contadins, pastôrs, di int dal popul. Ce vuelial dî une vision dal gjenar? Che, tignût cont dai timps e des condizions di ogni epoche, culì si celebrave une unitât di spirt, ma ancje materiâl. Clâr che po dopo lis mensis a jerin difarentis, che cualchidun al veve un palaç e un altri, forsit, dome une capane, ma e jere une comunitât.
Cumò lis diferencis a son restadis e no sai se, fasint un paragon storic, a sedin plui grandis o plui picininis, mentri che la significance de unitât e je une vore smavide.
No je dute colpe dai furlans. La ideologjie dal profit, dal egoisim, e à tancj struments, e ju àn doprâts ducj par fânus passâ par un popul indaûr, contadin e bigot. Cumò o sin deventâts ducj dotôrs e impegnâts, daûr a cirî dome i lusôrs de societât dal frui.
No ducj e no par simpri: o sin ancjemò in timp par scjampâle, une fin dal gjenar. Nus da une man la situazion ator di nô. Propit la crisi gjenerâl, chei clârs di lune che o viodìn, a puedin jessi la ocasion par reagjî e par ribaltâ la situazion. Ma bisugne crodii.
Dree Valcic
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text:
Sinonimi e Contrari Friulani
cun garbure loc.
- [it. acerbamente av.]
(derivât di 'acerbo')
- sinonims
- cun severitât, in maniere severe, in mût sevêr, severementri
- contraris
- cun buine gracie, cun dolcece, cun zentilece, dolcementri, in maniere dolce, in maniere zentîl, in mût dolç, in mût zentîl, zentilmentri
- [it. acidamente av.]
(derivât di 'acido', cun fâ sec e cence pôre di fâ restâ mâl chei altris)
- sinonims
- acidementri, garbementri
- contraris
- cun dolcece, dolcementri, in maniere dolce, in mût dolç
- [it. acremente av.]
(derivât di 'acre', cun fâ che nol à pôre di fâ restâ mâl chei altris)
- sinonims
- acidementri, caustichementri, cun sarcasmi, garbementri, in maniere caustiche, in maniere sarcastiche, in mût caustic, in mût sarcastic, sarcastichementri
- contraris
- amabilmentri, cun amabilitât, cun dolcece, cun zentilece, dolcementri, in maniere amabile, in maniere dolce, in maniere zentîl, in mût amabil, in mût dolç, in mût zentîl, zentilmentri
- [it. amabilmente av.]
(derivât di 'amabile', intune maniere che e plâs, che e da serenitât)
- sinonims
- adorabilmentri, cordialmentri, cortesementri, deliziosementri, dolcementri, graciosementri, plasevulmentri, simpatichementri, socievulmentri, zentilmentri
- contraris
- acidementri, a sec, cun aciditât, cun antipatie, cun malegracie, cun ruspidece, cun ruspiosetât, in maniere acide, in maniere antipatiche, in maniere malegraciose, in maniere odeose, in maniere ruspiose, in maniere secje, in maniere sute, in maniere vilane, in mût acit, in mût antipatic, in mût malegraciôs, in mût odeôs, in mût ruspiôs, in mût sec, in mût sut, in mût vilan, odeosementri, secjementri
- [it. aspramente av.] (derivât di 'aspro', intune forme dure viers altris)
- [it. astiosamente av.]
(derivât di 'astioso')
- sinonims
- malevulmentri, ostilmentri
- contraris
- afabilmentri, afetuosementri, amorevulmentri, benevulmentri, cordialmentri, cun afabilitât, cun afiet, cun amôr, cun benvolence, cun cordialitât, cun dolcece, dolcementri, in maniere afabile, in maniere afetuose, in maniere amorevule, in maniere amorose, in maniere benevule, in maniere cordiâl, in maniere dolce, in mût afabil, in mût afetuôs, in mût amorevul, in mût amorôs, in mût benevul, in mût cordiâl, in mût dolç
- [it. bruscamente av.]
(derivât di 'brusco', in maniere secje e dure)
al à rispuindût cun garbure o ancje in maniere ruspie
- sinonims
- a crût, a sut, brusc, cun male creance, cun scortesie, di strabalç, dûr, durementri, in maniere dure, in maniere scortese, in maniere secje, in mût dûr, in mût scortês, in mût sec, ruspi, ruspiosementri, scortesementri
- contraris
- cortesementri, cun buine gracie, cun cortesie, cun garbatece, cun zentilece, garbadementri, in maniere cortese, in maniere garbade, in maniere zentîl, in mût cortês, in mût garbât, in mût zentîl, zentilmentri
- [it. causticamente av.]
(derivât di 'caustico')
- sinonims
- agressivementri, caustichementri, cun agressivitât, cun ironie, cun malevolence, cun ofese, cun provocazion, cun sarcasmi, cun velen, in maniere agressive, in maniere ironiche, in maniere malevule, in maniere ofensive, in maniere provocatorie, in maniere sarcastiche, in maniere velenose, in mût agressîf, in mût in mût malevul, in mût ironic, in mût ofensîf, in mût provocatori, in mût sarcastic, in mût velenôs, ironichementri, malevulmentri, sarcastichementri, velenosementri
- contraris
- afabilmentri, benevulmentri, cortesementri, cun afabilitât, cun benvolence, cun cortesie, cun dolcece, cun zentilece, dolcementri, in maniere afabile, in maniere benevule, in maniere cortese, in maniere dolce, in maniere zentîl, in mût afabil, in mût benevul, in mût cortês, in mût dolç, in mût zentîl, zentilmentri
- [it. crudamente av.]
(derivât di 'crudo')
- sinonims
- asprementri, crudementri, durementri, scletementri
- contraris
- cun dolcece, dolcementri, in maniere dolce, in maniere mugnestre, in mût dolç, in mût mugnestri
- [it. impertinentemente av.]
(derivât di 'impertinente', mostrant mancjance di rispiet)
al rispuint a sô mari cun impertinence o ancje cun garbure
- sinonims
- cun maleducazion
- [it. mordacemente av.]
(derivât di 'mordace')
- sinonims
- acidementri, agressivementri, caustichementri, corosivementri, cun agressivitât, cun causticitât, cun velen, epigramatichementri, ferocementri, garbementri, in maniere agressive, in maniere caustiche, in maniere epigramatiche, in maniere velenose, in mût agressîf, in mût caustic, in mût epigramatic, in mût velenôs, ironichementri, sarcastichementri, velenosementri
- contraris
- benevulmentri, bontadosementri, cun benvolence, cun indulgjence, indulgjentmentri, in maniere benevule, in maniere bontadose, in maniere indulgjente, in mût benevul, in mût bontadôs, in mût indulgjent
- ancje fig. [it. pungentemente av.]
(derivât di 'pungente')
no stâ a fevelâi cun garbure
- sinonims
- cun incindiositât, garbementri, incindiosementri, in maniere incidiose, picantmentri, ruspidementri, ruspiosementri, sgrifignosementri
- [it. rudemente av.]
(derivât di 'rude', cence mostrâ atenzion o sensibilitât par chel altri)
- sinonims
- bruscjementri, crudementri, cun inciviltât, cun severitât, decisementri, durementri, garbementri, grubianementri, incivilmentri, in maniere incivîl, in maniere severe, in mût incivîl, in mût sevêr, maleducadementri, malegraciosementri, ruspiosementri, rustichementri, scortesementri, secjementri, severementri, vilanementri
- contraris
- afabilmentri, bontadosementri, civilmentri, cortesementri, cun afabilitât, cun civiltât, cun cortesie, cun degnevolece, cun delicatece, cun dolcece, cun educazion, cun finece, cun garbature, cun gjubialitât, cun zentilece, degnevulmentri, delicadementri, dolcementri, educadementri, finementri, garbadementri, gjubialmentri, in maniere afabile, in maniere bontadose, in maniere civîl, in maniere cortese, in maniere degnevule, in maniere delicade, in maniere dolce, in maniere educade, in maniere fine, in maniere garbade, in maniere gjubiâl, in maniere zentîl, in mût afabil, in mût bontadôs, in mût civîl, in mût cortês, in mût degnevul, in mût delicât, in mût dolç, in mût educât, in mût fin, in mût garbât, in mût gjubiâl, in mût zentîl, zentilmentri
- fig. [it. salatamente av.]
(cun critiche fuarte)
- sinonims
- caustichementri, garbementri
- [it. sarcasticamente av.]
(derivât di 'sarcastico')
- sinonims
- cul pevar, cun aciditât, cun ironie, garbementri, in maniere acide, in maniere che e beche, in maniere ironiche, in maniere salade, in maniere sardoniche, in mût acit, in mût che al beche, in mût ironic, in mût salât, in mût sardonic, ironichementri, sarcastichementri, sardonichementri
- [it. sferzantemente av.]
(derivât di 'sferzante')
- sinonims
- caustichementri, cun causticitât, cun severitât, garbementri, in maniere caustiche, in maniere severe, in mût caustic, in mût sevêr, severementri


text:
Acuilon
A son zûcs ce no somein viodi mai la fin e ancje se cualchi volte a cambiin cetant di no cognossiu plui, a mantegnin tal timp la fuarce che ju sburte. L’acuilon al è un di chei: un zûc che al permet, in cualchi maniere, di svolâ. E se l’acuilon di vuê o podìn dî che a sedin i drons, chel di une volte al à une grande diference: no si comprave, ma si veve di fâlu sù in cjase. Sì che duncje, al jere un zûc che al meteve insiemi corse e braûre cun manualitât e sgrimie tal costruî.
Si taiave a forme di losanghe la cjarte par fâ pacs (par solit cjarte di rîs zale) e si picje intor une crôs fate di bambù o stecuts une vore fins, tacâts cu la cole fate messedant aghe e farine di flôr.
La code par dâi stabilitât e jere fate di anei di cjarte fissâts simpri cun chê cole. Daspò al bastave peâ il spali e vie a cori a pitinton pes stradis vueidis di une volte (o ancje di cumò, cuant che o sin in timp di cuarantene)
Arc cui fiers di ombrene
Rivâ adore a meti adun une arme, un strument di ofese, cun cuardis, len, astics o cuissà ce altri, al jere un vizi di cuasi ducj i mascjos; e plui la robe e veve un ciert nivel di pericolositât, plui a stiçave.
Achì a coventave une viere ombrene, butade vie o vonde ruvinade di no coventâ plui. Si peavin lis stecjis strenzintlis ben cul fîl di ram e si formave l’arc tirant lis pontis cuntun spali. L’arc al è picinin, e je vere, ma fat su stecjis di açâl, armonic e cun plui potence. Lis frecis si fasevin ancje chês cun açâl, doprant simpri lis stecjis de stesse ombrene uçadis su la muele o cuntune raspe. E saltave fûr une vere arme, che e podeve jessi doprade par lâ a cjace di piçui nemai, come crots o pantianis, ma ancje – in alternative ae fionde – di zenevrons
Bale sul mûr
Chest, plui che di mascjos, al jere un zûc di frutis, ma no dome.
Al è in ogni câs un zûc dulâ che bisugne jessi coordenâts e al covente une vore pôc: un mûr e un balon e si pues zuiâ ancje di bessôi. Si tire la bale cuintri il mûr e si à di cjapâle cence che e coli par tiere cu lis mans, cjantant o disint des filastrocjis. Par esempli: cuntune man, cence movisi, suntun pît, batint lis mans, fasint une zirevolte… e vie cussì.


text:
Passant pe enesime gnove taronde, a servizi dal enesim centri comerciâl, il pinsîr al è simpri chel: ma trope tiere ise stade sacrificade tai ultins dîs, cuindis agns in Friûl par fâ gnovis stradis, zonis residenziâls, industriâls, comerciâls? Masse.
L’Istitût superiôr pe protezion e pe ricercje ambientâl (Ispra) – studiant cun scrupul i procès di trasformazion dal teritori – nus al ricuarde ogni an. Di un biel toc, al met il Friûl-Vignesie Julie tra i prins puescj in Italie par consum di tiere (e une posizion di vertiç la regjon le à ancje par superficie di vendite de grande distribuzion), cun valôrs che a rivin scuasi al 9% a pet de superficie teritoriâl complessive (la medie europeane e je parsore dal 4%) e che no si puedin justificâ cu la cressite demografiche, che, si sa, no je.
Ce vuelial dî? Che ogni an a vegnin “mangjadis” desenis di etars di plui di chel prime, e no dome in citât. E la liende no je cambiade cu la gnove normative regjonâl in materie, volude de Zonte Serracchiani.
O sin lontans dal centrâ l’obietîf dal consum zero di tiere che tancj aministradôrs, a plui nivei, a àn fevelât: marketing teritoriâl di un teritori che nol sarà plui, lant indevant cussì. No stin a dismenteâ che la plui part dai terens destinâts ae urbanizazion a son i miôr, chei di planure e plui produtîfs, tant che a àn denunziât cetantis voltis lis organizazions di categorie dai agricultôrs. E no stin nancje a dismenteâ i servizis ecosistemics preziôs peâts al stât naturâl de tiere (mitigazion dal clime, mantigniment dai ecuilibris idrogjeologjics, miorament de cualitât dal aiar…).
Un gnûf svilup al è pussibil (che lu tegnin a ments i gnûfs aministradôrs locâi, sielts dai citadins tes elezions resintis, e i lôr tecnics), rispietôs ancje dal ambient dulà che si vîf, che al è un valôr multidimensionâl – ben comun, dirit individuâl, interès de comunitât – e al impegne ducj: singui, associazions, istituzions. Imponie o no une riflession il fat – pandût di resint simpri dal Ispra – che in regjon o vin la presince di pesticidis, in superficie e sot tiere, plui alte de Italie?
I vûl un gnûf svilup, al è necessari, e che al sedi rispietôs dal paisaç, ven a stâi il “prodot” storic e culturâl li che a lavorin intune nature e om, impuarît simpri plui ancje in Friûl e menaçât di progjets calâts dal alt o che a passin cu la complicitât o la inerzie de politiche (eletrodots, superstradis, cimentificazion di aghis…). Il paisaç nol è dome chel piturât tai cuadris o il fonts par fâsi un selfie, al è chel che al sta ator di nô, chel li che o sin nassûts, che o cjapìn fuarce, come che le cjapìn de memorie de nestre infanzie, de nestre zoventût. Distruzilu al è come pierdi la nestre memorie, la nestre identitât.
di Erika Adami


text:
16 aprile 2013
A proposit di traspuart public
Une des miôr manieris di cognossi lis robis al è chel di vivilis in prime persone. Cussì di cuant che o ai tornât a doprâ la coriere par lâ a vore, mi soi inmò plui convint che il traspuart locâl al merte di jessi tignût di voli e favorît. La Provincie e à une funzion di control sul servizi furnît dal gjestôr privât ancje se la azion e je une vore condizionade dal finanziament che al rive de Regjon: i km di corsis programadis par cuvierzi il teritori a dipendin di tropis risorsis che a rivin di Triest. Ma pal utent dal servizi al è indispensabil vê un contat plui dongje cu lis istituzions: si imagjinaiso di scugnî rapuartâsi cun Triest par une segnalazion o par un sugjeriment suntun linie di autobus Maian-Udin?
Se o sarai elet in consei provinciâl mi impegnarai par rindi inmò plui fuart il leam cul teritori, par podê mantignî un contat strent tra cui che al da e cui che al ricêf il servizi di traspuart public. Tal stes timp al sarà impuartant cirî di dialogâ in maniere atente cu la Regjon par garantî lis risorsis necessariis par sodisfâ al miôr la domande.
Di chei altris ponts che o volarès realizâ, us scrivarai tai prossims dîs, cirint di esponi cussì il program pes Elezions provinciâls 2013 dulà che o soi candidât pal Maf tal colegjo eletorâl n.20 di S.Denêl (comuns di Forgjarie, Maian, Ruvigne e S.Denêl).
Se o sarai elet in consei provinciâl mi impegnarai par rindi inmò plui fuart il leam cul teritori, par podê mantignî un contat strent tra cui che al da e cui che al ricêf il servizi di traspuart public. Tal stes timp al sarà impuartant cirî di dialogâ in maniere atente cu la Regjon par garantî lis risorsis necessariis par sodisfâ al miôr la domande.
Di chei altris ponts che o volarès realizâ, us scrivarai tai prossims dîs, cirint di esponi cussì il program pes Elezions provinciâls 2013 dulà che o soi candidât pal Maf tal colegjo eletorâl n.20 di S.Denêl (comuns di Forgjarie, Maian, Ruvigne e S.Denêl).
Nessun commento:
Iscriviti a: Commenti sul post (Atom)


text:
No sai ce che Novembar al pues dî a lis gnovis gjenerazions, ma par nô, Novembar al è il mês des zornadis dai Sants e dai muarts, dai ricuarts di chei che par simpri nus àn saludâts. Al è il mês de eterne domande: si tornarìno a cjatâ?
Agns indaûr cuant che o jeri plevan a Stolvize di Resie te gnot dai Sants la int e lassave ancjemò impiade la lûs te cusine e e jemplave di aghe i seglots, parcè che in chê gnot a tornavin in cjase i defonts e a vevin di cjatâ la lûs di chest mont e l’aghe par distudâ la lôr sêt. Dut chest al jere imagjine e simbul di un alc che al è ben plui profont: tal lum de memorie a podevin rivivi cul peam dal afiet.
E je la memorie che e unìs vîfs e muarts e ducj nô int fasìn esperience.
O cognòs int che e contemple serene ce che al è stât; personis che a cjapin coragjo intal cimiteri; altris che a àn siums mistereôs che ju judin a lâ indenant.
Se o smenteìn il ricuart, i nestris defonts a tornin di gnûf a murî e nô stes o distruzìn un toc de vite passade cun lôr. Ricuardâ e je une esigjence dal spirt e e vâl in cualsiasi etât, ancje pai fruts, par chei cence Diu, par chei che a sostegnin: dut finìs sot doi metros di tiere.
Vite e muart a son come dôs paralelis: si compagnin, si cjalin, si incuintrin tal infinît.
O sai di cjacarâ di robis plui grandis di me parcè che no sai fint dulà che e je realtât o fantasie, esigjence e ilusion. Par chest, e ancje in chest, al di sore di dut o preferìs fidâmi de peraule di nestri Signôr: “Se il grignel di forment, colât in tiere, nol mûr al reste di bessôl. Ma se al mûr, al bute une vore” (Zn 12,24). I nestris muarts a continuin in cualche maniere a “butâ”, a florî e a nudrî.
Mi fâs rifleti ancje la peraule di Crist te ultime cene: “Chest al è il gno cuarp, che al è par vualtris; fasêt cussì in memorie di me” (1Cor 11,24). Nus à racomandât: no stait a smenteâsi di me.
E in chel “memoriâl” dal Signôr e je dentri la sô passion, la sielte di murî savint che l’amôr al è un valôr cussi grant e assolût che nancje la muart no lu distrûç.
Restìn peâts ai nestris defonts tune serene e fiduciose memorie: Crist tal so afiet nus insegne che l’amôr al vinç ancje la muart.
pre Tonin Cjapielâr
MEDITANTLIS TAL SO CÛR. L’amôr al vinç ancje la muart............
No sai ce che Novembar al pues dî a lis gnovis gjenerazions, ma par nô, Novembar al è il mês des zornadis dai Sants e dai muarts, dai ricuarts di chei che par simpri nus àn saludâts. Al è il mês de eterne domande: si tornarìno a cjatâ?


text:
NOVEMBAR – PRIME PAGJINE. EDITORIÂL – Il sens di apartignince a un popul / (L)INT FURLANE. La uniche pussibilitât al è il riviel dai furlans / Cuistion catalane: unioniscj e indipendentiscj indevant cence dialic / PAGJINE 2 – La pierdite di Pierluigi Cappello, il plui grant poete furlan dopo Pasolini / Luciano Lunazzi il creadôr de pop art furlane. Nus à lassâts un mît plen di bontât / Al à cjalât cui voi di un frutin la essence plui fonde dal misteri de vite / PAGJINE 3 – Tai des Provinciis. Adiu a Gurize e Pordenon, e lis polemichis no si bonin / COGNONS DAL FRIÛL / La Fondazion Friûl e finanzie 20 bants pes scuelis superiôrs / PAGJINE 4 – La Conference regjonâl di verifiche e atuazion pe lenghe furlane / Imni pe Patrie: il bant / Un bant ancje pal concors leterari Vôs de Basse / CJARGNE. Associazion Gjenitôrs Val Tiliment / NETITI LA LENGHE / PAGJINE 5 – Fieste dal Friûl di Rivignan: la prime edizion e je za stade un sucès | Une fiere che si fâs di secui / UN BLANC E UN NERI. 6e pontade. Cusî / PAGJINE 6-7 – IL LUNARI DI NOVEMBAR – SIMPRI BOGNS. Scuele mezane Zuan Francesc di Tumieç, Il Signôr e S. Pieri ator pal Friûl, Udin 2003 / LA POESIE. Prin di Novembar / RICETE. Pane frattau / DI MANGJÂ CHEL MÊS CA / INTE BUTEGHE DAL BECJÂR / LA PARABULE DAL MÊS. Pioris e rocs / IL PERSONAÇ STORIC. Abetti Antonio / NO SON PERAULIS PAR VECJOS. Politically correct / CUATRI RIDADIS / PAGJINE 8 – SLOVENIE. La viertidure domenicâl dai esercizis comerciâi e rive in Parlament / FRIÛL EUROPE. La Europe no cole dal cîl. Students e cussience europeane in Friûl / PAGJINE 9 – SCOMENCÂTS PAR FURLAN. Gargantua / NO PAR FURLAN… MA BOGNS. Lis posizions de Catalogne indipendentiste e alternative | La utopie umane di Pier Paolo Pasolini / Tiliment, Tilimint, Taiament, Tiument, Timent, Tuement… “Tiliaventum”: peraulis, imagjins, emozions tal gnûf album di Deison & Mingle / PAGJINE 10 – Udin al da acet ae bielece de diversitât: musiche, teatri, cine, art in Suns Europe 2017 / Festival de Cjançon Furlane: une gare ma ancje une scuele / CE MÛT CHE SI LEI LA GRAFIE FURLANE / 30 AGNS di Kappa Vu / Premi San Simon: Serafini al fâs il bis cu lis sôs Contis sot spirt / PAGJINE 11 – IL FERÂL. Il seminari e i prins agns di predi / PAGJINE 12 – IN CHÊ DÌ. LA ZORNADE DI UN FURLAN DAL POPUL CJAPÂT DENTRI TAL TRAMAI DE STORIE – 9e PONTADE. 1866, ai 14 di Novembar. Quintino Sella al jentre a S. Denêl, a pene deventât talian. Laurinç, cogo de Locande (che di in che dì e cjaparà il non di Albergo Italia) e austriacant, al cjape la consegne di preparâ il gustâ de zornade | 1866 in Friûl: a rivin i talians | 1866 tal mont: modernitât e bombis. //
*** I articui a son disponibii fracant sul titul. Buine leture.


text:
Za intune fase de ditature franchiste ciertis zonis de Spagne, pal plui de cueste, a jerin stadis tocjadis di grandis speculazions imobiliârs, ma al è tai agns dal Novante che al cjape forme chel fenomen che cumò al è la cause di crisi plui serie.
Par agns la speculazion imobiliâr no à vût nissun fren: la costruzion di tantis cjasis e je stade la fonde dal bum economic spagnûl, che e à riclamât une vore di lavoradôrs ancje dal forest (plui di dut Afriche e Americhe latine) e che par agns e à fat someâ une sorte di meracul economic.
UN SISTEME SBELANÇÂT_ Ma il sisteme al jere sbelançât dal bon principi di abûs, de coruzion solite des lotizazions, e fintremai a son stadis ilegalitâts cuintri di parons pôc contents de edificazion e ancjemò di plui cuintri di incuilins che a gjoldevin di fits vecjos e masse favorevui. La inversion tal setôr imobiliâr e je stade la fiere dal aur che e à svuarbât la plui part dai citadins spagnûi, ancje cuant che si son cjatâts a paiâ lis primis consecuencis une vore negativis, vâl a dî la cressite tremende dal presit des cjasis e dai fits: plui dal dopli o dal tripli di ce che al jere prime.
Ma la convinzion e jere chê de cressite indefinide e infinide dal valôr dai imobii, ancje cuant che al jere clâr che lis costruzions gnovis a vevin une cualitât dai materiâi e dai progjets une vore basse: se intune citât come Udin un citadin spagnûl al veve di paiâ sui 5.000,00 euros par metri cuadrât, al leve in bancje e al faseve cence masse problemis un mutui biel alt par 40 o 50 agns, te sperance che in ogni câs la cjase e varès vût un valôr simpri plui alt, ma in realtât butantsi intune neosclavitût sot dai istitûts di credit.
LIS COLPIS DES BANCJIS_ Di fat lis bancjis a son stadis la clâf di chest fenomen autolesionist di dute une societât: i impresaris a domandavin credit ae bancje par comprâ i terens, za masse cjârs par vie de clime speculative, pal materiâl e par paiâ i lavoradôrs; la int e domandave credit aes bancjis par comprâ la cjase. In sostance lis bancjis a àn drenât lis risorsis dal paîs, molzint di dôs bandis, cence che si rivàs a nissune vere cressite economiche e sociâl: par paiâ i mutuis une vore alts la int o si è indebitade ancjemò di plui cui sistemis plui varis e mancul convenients di cjartis di credit e ae fin e à sbassât i consums, duncje il cumierç locâl si è inviât a une involuzion progressive; di chê altre bande lis bancjis a àn invistît i bêçs che a rivavin dai siei clients o intal setôr spagnûl plui fuart, la edilizie stesse, o ben tes realtâts forestis plui convenientis. Cu lis primis scjassadis de crisi internazionâl si è viodût a colp che il monoivistiment imobiliâr al veve fat de economie spagnole une des vitimis plui debilis: cumò a son uns 3 milions di cjasis vueidis, fatis dome par speculazion e par clients che no varessin mai podût esisti, une disocupazion declarade ator dal 20%, un marcjât imobiliâr pardabon imobil par vie che ducj a vuelin vendi, ma nissun nol pues vendi a un presit plui bas dal 30% di ce che al veve paiât, miârs di cjasis no finidis come monument ae miopie de planificazion e tante part dal teritori vuastadis par simpri.
Sandri Carrozzo
SPECIÂL – La speculazion imobiliâr in Spagne............
Za intune fase de ditature franchiste ciertis zonis de Spagne, pal plui de cueste, a jerin stadis tocjadis di grandis speculazions imobiliârs, ma al è tai agns dal Novante che al cjape forme chel fenomen che cumò al è la cause di crisi plui serie.


text:
Chest an a colin i 30 agns dai siopars de fam puartâts indenant dai presonîrs republicans inte preson di Long Kesh in Irlande dal Nord là che a àn pierdût la vite Bobby Sands e altris nûf militants dal Esercit Republican Irlandês (IRA) e dal Esercit di Liberazion Nazionâl Irlandês (INLA).
Cundut che no jere la prime volte che i presonîrs republicans a dopravin cheste forme di proteste o che cualchi militant al murive, i fats dal 1981 a son stâts une tragjedie che e à segnât a fuart la storie resinte de Irlande e che e à vût un rivoc cence precedents ancje fûr de isule.
La repression violente metude in at in Irlande dal Nord cuintri dai moviments pai dirits civîi che a denunciavin il regjim di discriminazion in vore cuintri de comunitât nazionaliste irlandese, e veve inviât un conflit viert tra i grups armâts republicans, lis fuarcis di polizie e l’esercit britanic.
Il guvier di Londre al veve slargjât la legjislazion di emergjence e lis misuris repressivis; intal 1976, par crevâ il morâl dai republicans, al veve decidût di gjavâ il status di presonîrs politics a ducj i arestâts par reâts leâts al conflit.
Cuintri dal tentatîf di fâju passâ par criminâi comuns, i presonîrs a vevin inviât une schirie di protestis simpri plui duris e tal 1980 al jere partît ancje un siopar de fam. Cuant che il prin dai sioperants si cjatave aromai sul ôr de muart, il segretari di stât pe Irlande dal Nord al veve prometût di acetâ lis domandis dai presonîrs e la proteste si veve fermade.
Cuant che si capìs che la promesse no sarà rispietade al tache un altri siopar de fam: Bobby Sands al partìs il prin di Març dal 1981 e po, a man a man, i van daûr altris volontaris dal IRA e dal INLA. La proteste e mobilite disinis di miârs di personis in Irlande dal Nord e la poie ae lote si slargje ancje intal rest dal mont, ma il guvier bitanic nol sint resons.
Bobby Sands al mûr ai 5 di Mai. Scuintris violents a scjassin la Irlande dal Nord e manifestazions di proteste si davuelzin in cetantis citâts dal mont. Tra i 12 di Mai e i 20 di Avost a muerin ancje Francis Hughes, Raymond McCreesh, Patsy O’Hara, Joe McDonnell, Martin Hurson, Kevin Lynch, Kieran Doherty, Thomas McElwee e Michael Devine. Ai 3 di Otubar la proteste e finìs dopo che diviersis fameis a àn domandât di alimentâ i presonîrs jentrâts in come.
Il struc miôr di chestis lotis tragjichis si le cjate intes peraulis di Gerry Adams (Sinn Féin): «Tal 1976 il guvier britanic al veve cirût di criminalizâ i presonîrs republicans; tal 1981 a son stâts i presonîrs republicans a criminalizâ il guvier britanic».
Te ultime pagjine dal so diari Sands al à scrit: «Se no rivin a sdrumâ il desideri di libertât no puedin crevâti. No mi crevaran parcè che il gno desideri di libertât e la libertât dal popul irlandês a son tal gno cûr». A son lis peraulis di un fantat che al amave la vite, ma che cu la sô muart al à mostrât al mont che la dignitât e la voie di libertât a son plui fuartis di ogni preson.
Carli Pup
TERITORIS – INTERNAZIONÂL. I siopars de fam che a àn scjassât il mont............
Chest an a colin i 30 agns dai siopars de fam puartâts indenant dai presonîrs republicans inte preson di Long Kesh in Irlande dal Nord là che a àn pierdût la vite Bobby Sands e altris nûf militants dal Esercit Republican Irlandês (IRA) e dal Esercit di Liberazion Nazionâl Irlandês (INLA).


text:
Jentre te storie: ti segnali che ducj a puedin partecipâ in maniere ative ae leture integrâl de Bibie par furlan, in program dai 3 ai 9 di Avrîl dal 2011.
I puescj disponibii par deventâ protagonist dal plui grant event culturâl in marilenghe dal 2011 a son 1300, ma al è miôr notâsi subit.
Si pues partecipâ, tant che letôr singul o tant che grup di letôrs, sedi par telefon, tacant di miercus ai 2 di Fevrâr, clamant il numar 0432/555979 dal lunis al vinars des 10.00 aes 13.00 e des 17.00 aes 20.00, o pûr scrivint ae direzion bibie@regione.fvg.it.
Il numar al è valit ancje par domandâ informazions e sclariments.
No stâ pierdi cheste ocasion!


text:
Cuatri zovins artiscj a riproponin i grancj classics e altris oparis mancul cognossudis dal repertori di un dai plui grancj mestris dal cjantautorât talian: cun emozion, e in clâf personâl, Nicole, Alvise, Veronica e Luca nus cjantin lis “Storie Sbagliate” di De André.
◆ Il titul dal progjet al è di fat “Storie Sbagliate”, come lis contis intes cjançons di De André, che a àn acompagnât e che a van indenant a emozionâ dutis lis gjenerazions.
◆ Il grup al è stât fondât tal 2018, cuant che ae zovine artiste Nicole Coceancig i àn domandât di fâ une serade su De André. Nicole, che di tant e cognosseve Alvise Nodale, graciis al zîr che si jere creât ae Girada, il folk club udinês de joibe, e à scomençât cussì a cirî altris artiscj par sunâ insiemi e par tornâ a proponi la musiche dal mestri di Gjenue.
◆ Ai doi si son zontâts ancje Massimo Silverio e Veronica Urban che a àn une grande passion par De André. La prime serade, fate tal Novembar dal 2018 tal teatri di Orsarie, e à dât tante motivazion al grup, e cussì dilunc dut il 2019 a àn fat diviers concierts ator pal Friûl.
◆ Sul tacâ dal 2020 ae formazion i è stât fat un cambi, dal moment che Massimo al à vût la ocasion di scomençâ il so tour ator pe Europe e di dedicâsi dal dut ae sô musiche. Mancjant une vôs e ancje un violoncel, si è zontât Luca Boschetti che al à sunât par tant timp cun Alvise e Veronica in diviers concierts e formazions.
◆ Cun chest progjet, i artiscj a vuelin dimostrâ che ancje la zoventût in dì di vuê e presee, e scolte e e sune tocs che a podaressin someâ lontans de mode e dai guscj dai plui zovins. Come che nus contin «Viodi che la int e partecipe a cheste ‘imortalitât’ nus fâs un grant plasê e nus da il sburt par lâ indenant»
◆ L’obietîf di “Storie sbagliate” nol è chel di deventâ une cover-band, ma di fâ rangjaments diferents di chei che si puedin scoltâ tai discs, e puartâ cussì cun se la emozion che i artiscj a sintin cuant che a fasin musiche. Tai ultins trê agns, il grup al à fat tancj concierts dulà che il public al jere simpri presint e al partecipave cjantant ducj i tocs dal repertori. «Chest al vûl dî che la musiche di De André e je inmò tal cûr de int, par fortune!»
◆ Cuant che ur domandìn cuâl che al è il toc di De André che plui di ducj ur sta a cûr, nus contin: «Za il non dal progjet al da un indizi… De André al à puartât sul palc e danant dai voi di ducj storiis e emozions che a jerin incomodis. Nô o cirìn di fâ propit chest: contâ chestis storiis che istès a son ancje avonde atuâls.»
◆ Il prin video che a àn publicât al è chel de prime cjançon che a àn metût in pîts “Crêuza de Mä”, un dai tocs cjantâts di De André par gjenovês.
◆ A àn za pensât di fâ un album cun dentri la lôr vision e interpretazion dai tocs dal cjantautôr, ancje parcè che il public al continue a domandâur il disc ae fin di ogni conciert.
◆ Noaltris no viodìn la ore di podê visâus cuant che l’album di “Storie sbagliate” al sarà publicât e si augurìn di podê sintî in curt il grup di artiscj in tancj concierts ator pal Friûl e ancje in Italie. Tignît di voli la lôr pagjine Facebook (@storiesbagliate.deandre) e Instagram (https://www.instagram.com/storie.sbagliate), par jessi simpri inzornâts su dutis lis gnovis. ❚
“Storie Sbagliate”: su lis olmis di De AndréMoira Pezzetta
Cuatri zovins artiscj a riproponin i grancj classics e altris oparis mancul cognossudis dal repertori di un dai plui grancj mestris dal cjantautorât talian: cun emozion, e in clâf personâl, Nicole, Alvise, Veronica e Luca nus cjantin lis “Storie Sbagliate” di De André.


text:
E je finide, dopo pôc plui di un an, la colaborazion esterne tra la coalizion dal prin guvier sloven di minorance, formât dai partîts LMŠ, SD, SMC, SAB e DeSUS, e il partît Levica (La Çampe).
Il prin acuardi, che dopo e al à dât vite al decim tierç esecutîf sloven vuidât di Marjan Šarec, al jere stât definît intal Istât dal 2018. Dopo un lunc periodi di tensions Levica, la formazion politiche vuidade di Luka Mesec, e à decidût di anulâ l’acuardi, dant la colpe al esecutîf, acusât di no vê rispietât i tiermins e di jessi lât simpri plui daûr di une politiche di centridiestre.
In Sierade La Çampe e veve dadis al guvier trê cundizions par garantî la sô poie ae manovre finanziarie pal prossim bieni e lâ indevant inte colaborazion. La gote che e à fat stranfâ il cit e je stade la poie mancjade al dissen di leç de Çampe sul trasferiment de assicurazion sanitarie integrative (par cumò paiade aes cjasis di assicurazion) ta chê obligatorie. Ancje la coalizion di guvier e je convinte che si vedi di cancelâ la assicurazion sanitarie integrative includintle ta chê obligatorie, ma cundut des provis no si à rivât a un test condividût ad in plen, massime par chel che al inten lis cuviertiduris finanziariis necessariis e il calcul des cuotis contributivis.
Il guvier, che al varès volût lâ indenant cun plui cautele, ancje inte otiche di une riforme sanitarie complessive, al à ritignût che la propueste de Çampe no fos sostignibile dal pont di viste finanziari e il partît dal prin ministri al à prontade une cuintripropueste presentant, vie pal esam in comission, diviers emendaments. Daspò de poie mancjade al propri test, dut câs, la Çampe e à fat subite savê di jessi passade ae oposizion. Il prin ministri Šarec al à marcât che il so guvier al varès volût continuâ a colaborâ, ma che al riten sbaliade la politiche dai ultimatums.
Reazions di disapont, cualchidune une vore critiche, a son rivadis ancje dai esponents dai partîts di guvier che cumò a puedin contâ in parlament dome su 43 vôts (sui 46 che a coventin pe maiorance assolude). La coalizion e cirarà duncje la poie pes misuris singulis che e larà a proponi ancje di chei altris partîts parlamentârs, che e je une carateristiche dai guviers di minorance, cemût che al à ricuardât il prin ministri. Šarec dut câs al à dit di jessi convint di podê fâ afidament su la poie sedi de Çampe che di chei altris deputâts, tal câs che a ritignedin che lis misuris che a vignaran proponudis a sedin buinis pal futûr de Slovenie. Pal moment, però, no vignaran fats altris acuardis di colaborazion tant che chel cu la Çampe, che cumò nol esist plui. ❚
Tjaša Gruden


text:
Martin Niemöller
Emil Gustav Friedrich Martin Niemöller (Lippstadt, ai 14 di zenâr dal 1892 – Wiesbaden, ai 6 di març dal 1984) al è stât teolic e pastôr luteran, e cuintri dal nazisim. Fi di un pastôr al à servît il sô paîs come uficiâl di marine tes nâfs sotomarinis te prime vuere. Maridât tal 1919 e deventât Pastôr luteran tal 1924. Atîf dal inprin cuintri il program arian dai naziscj ancje se no le veve cui ebreus.
Al fo cjapât e sierât tal 1937 de Gestapo, polizai politiche dai naziscj, par dret ordin di Hitler, inrabiât par une sô predicje. Al restà par vot agns prisonîr in plui cjamps di concentrament dai naziscj tant che chel di Dachau, fintremai a la liberazion. Al fo un vivarôs pacifist cuintri i armaments nucleârs e la vuere dal Vietnam. Tal 1961 al deventà president dal Consei Mondiâl des Glesiis (World Council of Churches)
Al è famôs pe poesie Prin vignerin... che tancj falant a crodin che e sedi stade scrite di Bertold Brecht. La poesie e marche il pericul de flaperie denant ai clârs butui di un regim totalitari.
La poesie[cambie | modifiche il codiç]
La sô poesie e je un grum famose, dut câs lis peraulis no son dal dut siguris, tant che a gambiin daûr la version, parcè tal inprin no jere une poesie ma ben une predicje pe Setemane Sante dal 1946.
Original Als die Nazis die Kommunisten holten, habe ich geschwiegen; ich war ja kein Kommunist.
Als sie die Sozialdemokraten einsperrten, habe ich geschwiegen; ich war ja kein Sozialdemokrat.
Als sie die Gewerkschafter holten, habe ich nicht protestiert; ich war ja kein Gewerkschafter.
Als sie die Juden holten, habe ich nicht protestiert; ich war ja kein Jude.
Als sie mich holten, gab es keinen mehr, der protestieren konnte.
Prin vignerin...[cambie | modifiche il codiç]
Prin vignerin pai comuniscj, e jo no ai dite nuie parcè no jeri comunist.
Daspò vignerin pai socialdemocratics, e jo no ai dite nuie parcè no jeri socialdemocratic.
Daspò vignerin pai sindacaliscj, e jo no ai dite nuie parcè no jeri sindacalist.
Daspò vignerin pai ebreus, e jo no ai dite nuie parcè che no jeri ebreu.
Po vignerin a cjolimi me. E nol jere restât plui nissun par podê dî alc.


text:
Il Consei di aministrazion de Arlef al à aprovât il prin “Plan gjenerâl di politiche linguistiche pal furlan” e un regolament pe certificazion linguistiche, il cussì clamât “Patentin pal furlan”. Cuntun lavôr a plui mans de redazion, o vin scrusignât fûr par fûr il document, sotlineant aspiets positîfs e criticitâts.
Il “Patentin”
Biadelore, o sarìn ducj certificâts. Sot esam, o sarìn ducj misurâts su lis nestris competencis linguistichis. Vonde finanziaments a progjet in mans a int che il furlan no lu sa ben e che e va indevant a scrivi “g” al puest di “z”. Vonde straçariis par int cence gramatiche. Almancul un minin i vûl. Po dopo, une volte “patentâts”, no saressial il câs di previodi ancje une verifiche periodiche, un inzornament, un “cedolin” di stacâ di an in an? Nol sarès mâl nancje dimostrâ tolerance, acet e rispiet a tancj che di grafie no san, ma come sintatiche e terminologjie a son plui indevant di tancj “patentâts de ultime ore”. Si riscje la esclusion di dut un patrimoni.
La Arlef e copie in chest la provincie Autonome di Bolzan (dulà che ogni an, plui di 18 mil candidâts a domandin la certificazion des lôr competencis). Pecjât che a lôr, il “patentin” al compuarti ancje vantaçs economics e indenitâts di bilinguisim, in plui di vê come partence une situazion di alfabetizazion a scuele indevant di agnorums rispiet ae nestre. Cun di plui, il Cuadri di riferiment dal Consei de Europe (ent che nol à nuie ce fâ cu la Union Europeane) al è mal tarât. Al baste domandâ a un cualsisedi insegnant di lenghis: nancje un di marilenghe al rive a cjapâ il massim dal vôt al nivel C2, come che al sarès naturâl. Ma chest al è ce che al ufrìs il marcjât.
***
Aministrazion Publiche
Implementazion de cartelonistiche stradâl. Biadelore, une misure che e sburte lis indicazions e i nons di lûc su dut il teritori di F-VJ Strade e Autovie Venete. La stesse misure e sarès stade di doprâ ae rêt di traspuart feroviari, almancul su lis tratis di competence regjonâl, cui toponims ancje pes stazions e i anunzis feroviaris in marilenghe. A varessin fat capî ancje a visitadôrs forescj parcè che o sin speciâi.
Incressi l’ûs dal furlan te aministrazion publiche nol vûl dî incressi i sporteliscj. Anzit: vonde cui sporteliscj. Mandìnju ducj a cjase: mandâts a la sbaraie come cumò, cence nissune indicazion e dut afidât ae buine volontât dal singul, ben che e ledi a fassin cualchi ricercje storiche o i bibliotecaris, ma tal plui dal câs a son doprâts par fâ fotocopiis o cun funzions che no saressin lôr (ti dan i modei par paiâ la tasse des scovacis). Pai comuns, une man di plui che no pese sui magris belançs. Ma no je chê la lôr funzion.
***
Scuele
Finalmentri mestris e insegnants a saran certificâts, propit par miorâ la cualitât dal insegnament! In chel “Elenc regjonâl” chest an al è finît di dut, lu àn slargjât simpri plui. Consecuence: bastave vê fate une ore di progjet di “Balet in costum cjargnel” par jessi abilitâts. Dentri ducj, fintremai cualchi precari di Canicattì. E però, ancje chi, di verifichis e inzornament periodic de int culì iscrite no si fevele.
Il sisteme de certificazion al à ancjemò di jessi sclarît. E sarà di mieç la Arlef, ma ancje la Universitât. E scometìno che a saran inviâts cors di specializazion e master su master?
***
Media
Travuart ambiziôs, ma dificil, un tg Rai dentri di cuatri agns. E ancje chel di un Gr dentri di doi agns. Plui fatibilis, lis strichis informativis in marilenghe che a corin tant che sottitui. La Rai e je un ministeri di burocrazie. Dome par vê lis trasmissions radio in marilenghe paiadis dal Stât talian, a son coventâts dîs agns di bataiis.
Pe cjarte stampade a previodin un cuotidian di plante fûr par furlan. Ma se ducj i gjornâi a son in crisi e nissun plui al compre i gjornâi “di cjarte”, se la plui part a cirin e si informin su internet, ce sens aial invistî te cjarte stampade? Cun cuale racuelte publicitarie rivaressial a vivi? Cun di plui, come che o vin za dite, la situazion de alfabetizazion dai citadins e je dramatiche: ce atrat podaressial vê? E ancje se al coventàs tant che simbul, l’invistiment che al domande valial la pene? La esigjence di un cuotidian e à di vignî fûr de societât civîl di un teritori, economiche e culturâl. No a “cuotidians di stât”, cun diretôr nomenât de maiorance dal moment: scometìno che e finirès propit cussì?
***
Apps e Smarthphone
Apps e web a son i mieçs di comunicazion di vuê. Si che duncje, ogni misure par sburtâju e je buine. Par esempli, une tastiere in marilenghe pai smartphone, ma cun acuardis seris cui produtôrs, no dant incarics a societâts informatichis par robis che a funzionin in maniere cervelotiche su doi telefonuts sì e trê no.
Baste che no vegnin sostignûts “sîts vetrine” o modei di comunicazion che a lavin vincj agns za fa (al è ator pal web cualchi “cadavar mumificât”). Insome jutori sì, ma pûr che a sedin aplicatîfs utii.
***
Associazions
I ents locâi a varan di sostignî lis ativitâts in marilenghe des lôr associazions. Nus plasin i concets di “judâ” e “fâ jentrâ planc a planc la lenghe” in realtâts di teritori che a son plui “di sostance” che “di grafie”. Biel che i Ents a cjapitul a varan di fâ lis ativitâts cun almancul il 70% par furlan o in version bilengâl.
Atenzion a peâ il jutori economic dai ents al ûs de marilenghe de bande des associazions: al compuarte il pericul di produzion di materiâi bilengâi dai plui stramps (juste par vie che a son i contribûts) e la straçarie di bêçs par publicazions o par traduzions che nuie a jentrin o a son funzionâls ae lenghe, o di “publicazions civuite”, inutilis par rivâ ae percentuâl di furlan domandade.
***
Volontaris de marilenghe
Forsit la idee plui biele di dutis. Si trate di meti in contat – midiant di un regjistri – personis che a vuelin imparâ a fevelâ il furlan o miorâ la lôr cognossince cun cui che lu fevele za benon e che al vûl fâ il volontari de “conversazion”, a gratis. Un aprendiment a pâr.
Dut al dipendarà de buine volontât, de iniziative, de voie di includi e di savê pandi la robe dai incaricâts de Arlef: sperìn ben… Dome che si fevele ae vecje maniere di “regjistri” e no magari (o ancje) di une plateforme “sociâl”. In ogni câs, la figure dal animadôr e sarès basilâr par no fâ sù un altri “cadavar mumificât”.
***
Imprenditorie
Ûs a butinton de lenghe tal cumierç, campagnis publicitariis par furlan, spot. Furlan tant che lenghe vive ancje te economie.
Fâlu capî ae borghesie furlane cu la puce sot il nâs e sarà grivie. Sperìn tai imprenditôrs plui inlidrisâts cul teritori, parcè che nissun dai cuadris de Cjamare di cumierç di Udin, par esempli, lu fevele. Lôr no i crodin aes potenzialitâts, lu viodin un element di provincialisim e a tegnin pal inglês.
***
Cuistion di fonde
Nol sarà compit de Arlef o no varìn let ben nô, ma la cuistion di fonde – realizâ une scuele pardabon furlane – e reste sot vie. Par esempli, o pensìn ai libris di tescj che no son o al concet di Clil (Content and language integrated learning), vâl a dî insegnâ la matematiche par furlan dentri di un cors di studis par talian. I ponts tratâts dal document a son come curâ fueis e ramaçs di un arbul cence implantâ ben lis lidrîs, mentri che – cuntune scuele ben fate – i butui (fintremai un gjornâl cuotidian) a vignaressin fûs bessôi. Si podeve par esempli sburtâ la indicazion che ducj i materiâi pe formazion dai insegnants e i libris di tescj e vessin di jessi fats di plante fûr su e-book, tirant dentri une aziende leader dal marcjât: il furlan cussì al podarès jessi un esperiment pe scuele dal avignî a nivel gjenerâl. Une ocasionone. Pensìn a un “lenghe furlan-e-book” cun dut dentri, gratis par insegnants e fruts: al costarès tant mancul di un cuotidian e probabilmentri in dîs agns si paiarès di bessôl, cence contribûts publics. ❚
Redazion
Poleâr sù, poleâr jù: il nestri judizi sul plan de Agjenzie............
Il Consei di aministrazion de Arlef al à aprovât il prin “Plan gjenerâl di politiche linguistiche pal furlan” e un regolament pe certificazion linguistiche, il cussì clamât “Patentin pal furlan”. Cuntun lavôr a plui mans de redazion, o vin scrusignât fûr par fûr il document, sotlineant aspiets positîfs e criticitâts.


text:
Cu lis ultimis novitâts su la pandemie e cul passaç de nestre regjon in zone zale, no son stadis pocjis lis perplessitâts des personis. Massime par ce che al tocje la ristorazion: isal sensât permeti a bars e ristorants di dâ di mangjâ e di bevi dome fûr? Si podeve previodi che il risultât al sarès stât chel che si à za viodût, o ben desenis e desenis di personis intropadis fûr dai locâi, a spietâ un tai o a cjacarâ cui amîs. Pluitost, forsit, al jere miôr lassâ di subit la pussibilitât di cjatâsi ancje dentri dai puescj di ristorazion, là che dut câs si varès podût tignî la distance di sigurece, e dutis chês altris misuris cuintri il Covid.
◆ Chescj a son, plui o mancul, i coments che, di lunis, si sintin cuasi ogni dì, par television, sui gjornâi o fevelant cui amîs, cu lis amiis o cu la famee. Ma pardabon ise dibisugne di continuâ a lamentâsi par dut? No si puedial, invezit, stâ contents di jessi passâts in zâl e vonde? Al somee cuasi che si sedi daûr a cirî simpri un alc par no jessi contents, là che invezit si varès di gjoldi dal fat che lis robis a stan pardabon lant in miôr. E chest al è il gno pinsîr e impegn dal mês: no contribuî ae ande pessimistiche che si sint fin masse dispès in ducj i lûcs, ma pluitost fâ ognidun la sô part par cirî di fâ pesâ di mancul la situazion particolâr che o sin daûr a vivi. E podarà ancje someâ une robe cence sens ma se si pues vivi miôr, parcè no tentâ? ❚
Marianna Tonelli
Pandemie psicologjicheMarianna Tonelli
Cu lis ultimis novitâts su la pandemie e cul passaç de nestre regjon in zone zale, no son stadis pocjis lis perplessitâts des personis. Massime par ce che al tocje la ristorazion: isal sensât permeti a bars e ristorants di dâ di mangjâ e di bevi dome fûr? Si podeve previodi che il risultât al sarès stât chel che si à za viodût, o ben desenis e desenis di personis intropadis fûr dai locâi, a spietâ un tai o a cjacarâ cui amîs. Pluitost, forsit, al jere miôr lassâ di subit la pussibilitât di cjatâsi ancje dentri dai puescj di ristorazion, là che dut câs si varès podût tignî la distance di sigurece, e dutis chês altris misuris cuintri il Covid.


text:
Al è dibant fevelâ di grandis infrastruturis strategjichis, di alte capacitât e velocitât. Di trens che a taiaran la Basse tant che saetis, tal lôr viaç viers la Ucraine. Di grande plateforme logjistiche sul mâr. Di intersezion cul as feroviari Baltic – Adriatic. Al è inutil pensâ in grant, a une regjon come il Friûl-VJ che e vûl jessi crosere intun sisteme di traspuart globâl, par dopo scuvierzi che no, no je ancjemò in stât di davuelzi i problemons che si cjatin tal so piçul. Sì, problemons tal traspuart public locâl su ferade. Un deliri pai pendolârs di cheste tiere che ogni buinore si svein adore par lâ sul puest di vore. Preant rosari, tant dal viaç, par che il mieç al rivi in stazion. Parcè che e je come une lotarie. Secont i dâts, il numar di trens parzialmentri o totalmentri scancelâts dai tabelons oraris in regjon, tal 2011, al è stât di 1.552. E tai prins doi mês dal 2012, al è bielzà di 537, pratichementri za un tierç dai trens fats fûr l’an prime. E baste cjapâ il tren a Mestre, l’hub feroviari dal Nordest, par tornâ a Udin par tocjâ cun man in ce cundizions chi o sin ridots. Trens che a samein cjars par bestiis. Tai oraris di ponte, soredut. Viaç in pîts, in compartiments soçs, cragnôs. E cui che al à lis valîs nol sa di ce bande parâsi: al impedìs il passaç e nol à un puest dulà lassâlis. Di provâ, par rindisi cont. La situazion e miore dome daspò Trevîs.
RICCARDI VS TRENITALIA_ Cussì, l’assessôr regjonâl aes infrastruturis e traspuarts Riccardo Riccardi al à presentât il cont a Trenitalia, daspò che l’an prime i veve afidât chel traspuart public su ferade di competence. Servizi no garantît? Multe di paiâ. Un milion di euros, la copete che ur à mandât jù a Rome, par vie di ducj chei trens “sparîts” dai display.
I pendolârs in Friûl-VJ si son metûts dongje in trê comitâts, coordenantsi. Sui blogs a denunziin ogni dì i disservizis di Trenitalia. A Riccardi i domandin che ur sedi ricognossût un bonus – scont, doprant lis penâls che la regjon e incassarà, come che al è za sucedût in altris regjons di Italie. E la partide si sposte cumò sul gnûf afidament dal servizi (il contrat al è in scjadince). Si fasarà la gare-bant di nivel european. Ma isal pardabon cualchidun che al compet cun Trenitalia? O sino aes solitis dal monopoli statâl?
Lis gnovis a rivin sul rinovament dal parc trens. Dai Paîs Bascs a ‘nd rivaran vot, gnûfs di pache. «O vin mantignude la promesse ai utents – al à fat savê l’assessôr –. Daspò la consegne a metât di Dicembar, a jentraran in servizi dentri de fin di Zenâr dal 2013».
RIUNION DE COMISSION UE_ Su pe Tav, invezit, a Triest, si è davuelte la visite de Comission Traspuarts dal Parlament european cul so president Brian Simpson. L’incuintri, daûr Riccardi, al à confermât la necessitât di lâ indevant cui progjets, intune logjiche europeane di colaborazion internazionâl. «E o vin domandât – al à dite l’assessôr – che al sedi un plui grant coinvolziment des regjons, par vie che a son dongje dai teritoris e a puedin limitâ lis azions di contrast che o vin viodût par esempli in Piemont». Ancje il comitât “No tav” de Basse al à fat sintî la sô vôs cuntune manifestazion a Udin, ae fin di Març, cuintri dai lavôrs in Val Susa e la inutilitât de opare. I nestris contestadôrs a denunziin che il cost di passe siet miliarts di euros pe trate Vignesie – Triest al sedi masse alt. «E viodût che i lavôrs a duraran 20 agns – a àn zontât –, la spese e sarà destinade a dopleâ. Cence contâ la domande di traspuart di personis e marcjanziis: sbassade, colade tra il 2000 e il 2009, dal 31%». ■
Oscar Puntel
TRASPUARTS. Lis dificoltâts des infrastruturis a varessin di fâ rifleti............
Al è dibant fevelâ di grandis infrastruturis strategjichis, di alte capacitât e velocitât. Di trens che a taiaran la Basse tant che saetis, tal lôr viaç viers la Ucraine. Di grande plateforme logjistiche sul mâr. Di intersezion cul as feroviari Baltic – Adriatic. Al è inutil pensâ in grant, a une regjon come il Friûl-VJ che e vûl jessi crosere intun sisteme di traspuart globâl, par dopo scuvierzi che no, no je ancjemò in stât di davuelzi i problemons che si cjatin tal so piçul. Sì, problemons tal traspuart public locâl su ferade. Un deliri pai pendolârs di cheste tiere che ogni buinore si svein adore par lâ sul puest di vore. Preant rosari, tant dal viaç, par che il mieç al rivi in stazion. Parcè che e je come une lotarie. Secont i dâts, il numar di trens parzialmentri o totalmentri scancelâts dai tabelons oraris in regjon, tal 2011, al è stât di 1.552. E tai prins doi mês dal 2012, al è bielzà di 537, pratichementri za un tierç dai trens fats fûr l’an prime. E baste cjapâ il tren a Mestre, l’hub feroviari dal Nordest, par tornâ a Udin par tocjâ cun man in ce cundizions chi o sin ridots. Trens che a samein cjars par bestiis. Tai oraris di ponte, soredut. Viaç in pîts, in compartiments soçs, cragnôs. E cui che al à lis valîs nol sa di ce bande parâsi: al impedìs il passaç e nol à un puest dulà lassâlis. Di provâ, par rindisi cont. La situazion e miore dome daspò Trevîs.


text:
Dutis lis cantinis cooperativis regjonâls
a àn aderît al Sisteme Nazionâl di Produzion Integrade. De prossime racuelte,
a saran plui di 3.000 i etars certificâts
La ue di buine part de vendeme 2021 di dutis lis cantinis cooperativis dal F-VJ, e sarà sostignibile e certificade. Di fat, la cantine Viticultôrs Furlans La Delizia (di Cjasarse), la Cantine produtôrs Ramussiel e Sant Vît, la Cantine produtôrs Cormons, la cantine Vins San Zorç (di Sant Zorç de Richinvelde) e la Cantine Raussêt, a àn aderît al scheme di certificazion – gjestît dal Ministeri des Politichis agriculis agroalimentârs – SQNPI (Sisteme di Cualitât Nazionâl Produzion Integrade) che al permetarà, a cui che lu volarà, di aplicâ su la etichete il simpatic e cognossût logo de “avute” su fonts blanc e contor vert.
◆ Une adesion fisse dai socis, coordenade in maniere convinte dai dirigjents, che a metin la regjon enoiche cooperative dal Friûl-VJ ai vertiçs nazionâi, dulà che il 51 par cent des cooperativis al à aderît za a un standard di certificazion volontarie (SQNPI in primis, ma ancje Equalitas e Viva).
A son 350 i socis produtôrs coinvolts par une superficie di vignâl di plui di 3.000 etars, intun contest dulà che la cooperazion vitivinicule e racuei e e vinifiche plui dal 40 par cent di dute la produzion regjonâl di ue, cuntun faturât complessîf che al passe i 85 milions di euros.
◆ La SQNPI e je une certificazion che e interesse ducj chei prodots agricui e agroalimentârs otignûts cun filieris di produzion integrade. Si realize midiant di tecnichis specifichis par ogni culture e indicazions fitosanitariis vincolantis, che a cjapin dentri sedi pratichis agronomichis che limitazions intal numar e inte sielte dai prodots doprâts dilunc dai trataments segnâts dentri di une liste positive aprovade ancje dai tecnics de Regjon Friûl-VJ, tant che previodût de normative specifiche.
◆ «O ricuardìn che il fin dal scheme di certificazion al è chel di misurâ la prestazion ambientâl e sociâl des impresis, come pûr i risultâts economics. Al è un standard certificât di un ent tierç (Ceviq) e che al domande aes aziendis di rispietâ altis prestazions di sostignibilitât sociâl e ambientâl e di rindi trasparents in maniere publiche i ponts otignûts – al marche Venanzio Francescutti, president di FedAgriPesca F-VJ –. Lis nestris cooperativis a son ben cussientis dai tancj vantaçs competitîfs che a vegnin dal otignî i standards di certificazion volontaris: di là de incressite tendenziâl dai volums vendûts e dal valôr, si evidenzie un “plus valoriâl” assegnât soredut dai acuirents forescj; cun di plui, al è un indicadôr di une fuarte coesion e cussience tra i sogjets aderents sul teme impressindibil de tutele ambientâl».
◆ E al è za cui che al cjale bande il biologjic, cemût che e je daûr a fâ la Cantine Raussêt (partint de culture di vîts resistentis aes fitopatiis principâls) e la Cantine Ramussiel e Sant Vît. ❚
Une vendeme cooperative te suaze de sostignibilitâtAdriano Del Fabro – diretôr dal bimestrâl “SoleVerde”
Dutis lis cantinis cooperativis regjonâls


text:
Fâ un reclam
I reclams a rapresentin un dirit fondamentâl pai utents e une impuartante ocasion di miorament par Irisacqua.
I utents a puedin presentâ un reclam mediant chescj canâi:
- tal orari di viertidure al public dai sportei Irisacqua
- mediant pueste eletroniche al recapit info@irisacqua.it
- mediant fax al numar 0481 593 410
- mediant servizi postâl al recapit di vie IX Agosto n. 15 – 34170 Gurize
- clamant il numar vert 800 99 31 31
Proviodint il propri codiç identificatîf scrit su ogni bolete e ducj i elements che a puedin ripuartâ in relazion a ce che si ritegni ogjet di violazion, in mût che si puedi proviodi ai aciertaments dal câs.
Irisacqua si impegne a rispuindi dentri dal tiermin di 30 dîs.


text:
Il prin fin di setemane di Otubar si è davuelte jenfri Udin, Remanzâs e Paulêt la cuarte edizion di Ator pal mont, la manifestazion internazionâl su lis migrazions. Un titul par furlan par une manifestazion internazionâl, a dimostrazion dal leam che al è cul Friûl. Di fat la sielte di dâi ae manifestazion chest titul e je nassude pensant al leam jenfri furlans e migrazion.
LA GNOVE EDIZION_ Daspò di vê fevelât de culture romanì tal 2005, dai moviments migratoris dai paîs dal Est Europe tal 2006 e dal rûl de femine tai moviments migratoris contemporanis tal 2007, chest an a son stâts l’ambient, il mangjâ, la aghe e i moviments migratoris i protagoniscj. Migrazions causadis dai mudaments ambientâi, la plui part des voltis tragjics e causâts dal om, che a oblein la int a cirî gnûfs spazis dulà vivi.
L’obietîf de manifestazion al è chel di frontâ l’argoment de migrazion in dute la sô complessitât: chest al è il valôr zontât de manifestazion. Par rivâi i organizadôrs a àn prontât un program pardabon siôr di iniziativis: cunvignis, taulis tarondis, spetacui teatrâi, cine e mostris.
LEAM CUL TERITORI_ Come pes edizions passadis, ancje chest an il leam cul teritori al è un vore fuart. Lûcs e apontaments difarents, dutis sieltis che a permetin di cjapâ dentri simpri plui int. No cambiin dome i lûcs de manifestazion, ma ancje i mieçs doprâts: de radio, dulà che a son ladis in onde taulis tarondis, a Internet, dulà che a saran publicâts i ats di cheste cuarte edizion, inricjîts ancje cun materiâl inedit. L’obietîf dai organizadôrs pal an che al ven al è che di cjapâ dentri ancje la television.
Ator pal mont no je une manifestazion dome par grancj: ancje chest an a son stadis organizadis iniziativis di pueste pai fruts des scuelis.
SPETACUL FINÂL_ Come ogni an, Ator pal mont si è sierât cuntun spetacul teatrâl in marilenghe: Dagos. Furlans pal marimont. Une serie di leturis compagnadis de musiche, une serade pardabon emozionante e une vore preseade dal public che al à jemplât l’auditorium di Remanzâs. Dagos al fevele dai aspiets mancul cognossûts de emigrazion furlane (e taliane): de dificoltât di integrazion, dai prejudizis e de discriminazion, ce che nô o vivevin agns indaûr e che e je la realtât di cumò par ducj chei che a cambin paîs. Furlans int in moviment, che tai agns si è spostade une vore e che cumò invezit e “ricêf” gnovis popolazions.
Federica Angeli
ATUALITÂT. Ator pal mont des migrazions............
Il prin fin di setemane di Otubar si è davuelte jenfri Udin, Remanzâs e Paulêt la cuarte edizion di Ator pal mont, la manifestazion internazionâl su lis migrazions. Un titul par furlan par une manifestazion internazionâl, a dimostrazion dal leam che al è cul Friûl. Di fat la sielte di dâi ae manifestazion chest titul e je nassude pensant al leam jenfri furlans e migrazion.


text:
05 luglio 2006
Circul dai Sarts di Udin: Maria Marceddu vicepresident
Friûl e Sardegne a son dôs nazions une vore impurtantis tal stât talian, ancje se cualchidun al met inmò in discussion lis nestris lenghis.
O soi propit content che une mê vicine di cjase e vedi l'onôr di vê vude cheste impuartante carghe, che le puartarà in particolâr a proviodi des iniziativis culturâls dal Circul.
Compliments a Maria e o speri che ancje la zonte si visedi di cheste realtât e che e valorizi i rapuarts tra lis nestris ints.
5 commenti:
-
-
MARIUTE intant e a liberalizzat il CUEL DAL FUM:
ognun al pos la su, fa un mur, fa un dos buses, fa un doi riportos di terren, fa su un dos ciases...
Mariute, alore tu ses di sinistre!!!
Mariute, tu ses pies di Bersani!!!
E io o soi il taxist dal cuel dal Fum, e cuant che ti ciati...
- 5/7/06 16:16
-
-
e coventave! a ierin dis gnots che no durmivi pensant al Circul sence vicepresident!
matz
- 7/7/06 20:18
- Christian Romanini ha detto...
-
matz, ma ce ti aial becât? ancje se la robe no ti interesse, un ticut di rispiet se no altri pal impegn de int che si dâ di fâ a pro de culture di une int e di une tiere che e je une vore dongje (ancje se no dal pont di viste gjeografic)al Friûl, no ti parial?
- 7/7/06 21:13
-
-
Rispiet va ben ma ce c'o vin no di sparti cui sarts propite no capis.
A part lidris similis tal lengaç vonde li.
no vin i nuraghi in cjargne, no vin stat sot i spagnui no mi somee c'o sin al centro dal mare nostrum, o vin une preistorie e une storie, une tradizion, une etnie, une culture, une economie un teritori difarent.
A meno che no tu sedis convints c'o sin une isule ancje no!
A qualchi integralist furlanist sot sot i plasares!!!
scraper
- 10/7/06 09:37
- Christian Romanini ha detto...
-
Cjale che ti conti une robute: mi pâr che la lenghe furlane e chê sarde no vedin propit nancje tantis lidrîs comunis, ma o podarès fâ un erôr.
Dut câs chi no pensi che nissun al vedi mai fevelât di intergralisim furlanist.
Ce che o vin in comun cui sarts al è chel di jessi nazions cuntune lenghe nestre dentri si un stât talian che no nus tutele avonde.
O vin une storie di emigrazion.
Forsit o sin une isule ma tal sens ideâl dal tiermin. e chi o torni al concet di Nazion... Lei il post di Lunis ai 10 di Lui.
- 10/7/06 19:48


text:
Sburte, messede, dati di fâ, ten unît il front e a la fin, salacor, tu passis. Cussì, almancul al somee a proposit de leç pal furlan tes scuelis. Cheste leç forsit no sarà une remenade de nestre int e de sô dignitât di popul. Tai fats ce isal sucedût ? Al è sucedût che il President de Zonte regjonâl, Illy, rispuindint ai 15 di Lui sul “Messaggero Veneto – Giornale del Friuli” ae letare vierte dal prof. Zuanfranc D’Aronco, president dal Comitât pe autonomie e il rilanç dal Friûl, al à acetât di gambiâ la leç regjonâl a proposit de jentrade dal furlan tes scuelis. Tant che al domandave D’Aronco, Illy al à dit di jessi dacuardi che i gjenitôrs dai arlêfs no vedin di scrivi ogni an domandis pal insegnament dal furlan a scuele e par doprâlu sicu imprest di insegnament di storie, matematiche, gjeografie e v.i., come adun di altris lenghis forestis. Tes scuelis dai Comuns che a àn bielzà domandât di vê la tutele de nestre lenghe, proviodude de leç statâl 482 dal 1999, l’insegnament dal furlan al à di jessi obligatori par ducj i arlêfs, gjavât chel che al podarà domandâ di jessi esonerât. Cussì a vevin proponût i doi grops di savis nomenâts de stesse Zonte regjonâl e de Arlef e cun lôr ducj i furlaniscj e i rapresentants des istituzions furlanis clamâts a Triest a dî la lôr ae Comission dal Consei regjonâl impegnade a meti jù la leç. Lu vevin pretindût parcè che dome cussì la scuele e la Universitât a puedin imbastî in maniere serie i programs scolastics e la formazion dai mestris e dai professôrs che a varan il compit di puartâ indenant la marilenghe tes scuelis. Ma parcè che, prime di dut, bisugne rispietâ la dignitât dal popul furlan. Ai siei fîs, tai fats, no si pues domandâ ogni an se a son furlans e se a vuelin il furlan a scuele!! Ce che o domandìn al è un dirit nestri naturâl, civîl, costituzionâl talian, difindût ancje de Union europeane. Ma ancjemò no podìn cjantâ vitorie. Bisugne che in chestis prossimis setemanis ducj i furlans a stedin in vuaite parcè che, scomençant di Illy, i partîts e i lôr rapresentants in Consei regjonâl no gambiin ancjemò une volte bandiere ma a sepin rispietâ i dirits linguistics dal popul furlan, tant che chel sloven e dai todescs dal alt Friûl. Chest lu viodarìn in concret cuant che, prime in Comission e po dopo in assemblee dal Consei regjonâl e vignarà fate buine la leç di pueste. Se o vinçarin no varìn vût un plasê dai sorestans. E varà vint la nestre lungje bataie pe lenghe, pe culture e la identitât dal popul furlan! E sperìn che daspò di cheste, altris grandis puestis a sedin a puartade di man. Chê de Rai par furlan e chê de costituzion uficiâl de Assemblee des Provincis furlanis, o Comunitât dal Friûl che, al di là dal non che e metarà finalmentri di gnûf adun un Friûl, vuê sparniçât, sotan e debul, par fâlu plui fuart e cussient dal so grant passât, dal sô avignî e de sô capacitât di autoguviêr.
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text:
Il festival Interceltic di Lorient in Bretagne (France) al è nassût 46 agns fa cu la intenzion di svilupâ e di fâ cognossi la musiche e la culture celtiche, e al stes timp cun chê di vierzisi e condividi chestis esperiencis cun altris nazions di divignince celtiche, tant che lis isulis britanichis (Écosse, Pays de Galles, Cornouailles, Île de Man, Irlande) e il nord de Spagne (Galice e Asturies). La peraule di ordin e je Interceltisim, ven a stâi un mût di jessi, di viodi, di fondi i confins celtics ancje viers altris lûcs, tieris di migrazions, tant che la Australie, la Americhe latine e sigûr, par ce che nus rivuarde, la Cjargne, dulà che a partî dal IV secul p.d.C. si son stanziâts i Celtis Carnis.
Duncje, dai 5 ai 14 di Avost, ducj i passionâts son invidâts a Lorient, par chest festival che al invide ogni an un Paîs diviers che al vedi a ce fâ cul mont celtic, e in chest 2016 e je la Australie a jessi stade clamade. Dîs zornadis di tante musiche e di diviersis ativitâts culturâls, di ogni sorte, par une programazion cetant largje e vivarose, dedicade ae mitiche culture celtiche. L’an passât, 940.000 personis si son cjatadis intal lûc de rassegne, tra parcs, stradis, borgadis e centris dedicâts, par une Lorient trasformade intune grande risierve, dulà che il flum Scorff si incuintre cul Blavet.
No dome concierts, ancje se a ’nd è plui di cincuante par plui di un centenâr di artiscj di nomee internazionâl, tant che Joan Baez, Alan Stivell, Dan Ar Braz e la Orchestre Sinfoniche de Bretagne, Andy Gibbs, Kement Tu e tancj altris, par concierts sedi di soliscj, par grups e par events dedicâts tant che la grande serade des armonichis, des cuarnamusis, des arpis, cun orchestris di grant nivel musicâl. A son daspò une schirie di events colaterâi, incuintris, mostris, marcjâts, cineforum, fiestis a teme.
Tra i lûcs plui interessants, il Ricint dal puart ritmic, par cognossi la storie de citât, il Cuartîr breton, cun animazions, rievocazions, robe di mangjâ e bevi celtis, Il Cjanton dal libri, cu lis plui impuartantis publicazions bretonis e des nazions celtichis, il Spazi peraulis e solidarietât, il Marcjât interceltic, il Stadi Breithz, cun tantis ativitâts e animazions, il Zardin des arts e dai liutârs e altris spazis e ocasions di incuintris, ducj di scuvierzi.
Il cost dai biliets al è contignût e al propon pachets bogns par cui che al à intenzion di passâ juste une fin di setemane o viodi spetacui ben selezionâts. Il sît internet www.festival-interceltique.bzh al da dutis lis informazions.
Duncje: grups folk, danzis tradizionâls, contis, mostris, enogastronomie, artesanât, par une manie celtiche cence paragons, parcè che il Festival Interceltic al è dal sigûr un dai plui impuartants e cognossûts tal mont e al merete pardabon di jessi vivût. Sedi mai che inte prossime edizion, a invidin la Cjargne tant che tiere di rapresentance celtiche. Nô o saressin ben contents! Alore tocje ben vulintîr fâ un salt in Bretagne, cussì di fâsi cognossi! ❚
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text: La font plui preseade in Italie, la Enciclopedie Treccani, te sô prime edizion direzude di Gentile, e da une definizion di pes di Avrîl che e à a ce fâ cul Friûl. Il professôr Raffaele Costa te Treccani al scrîf che il decret di un pape al improibì di mangjâ pes in chê dì in ricuart dal miracul de spine capitât tal timp dal patriarcje di Aquilee Beltram. La conte dal pes di Avrîl furlan e cjape mani parcè che e ven citade nuie mancul che di Giuseppe Pitrè, innomenât antropolic sicilian che tal 1886 al publiche il librut “Il pesce d’aprile”. De date di jessude o rivìn a capî che il Pitrè al cjape sù la informazion dal “Giornale di Udine” dal prin di Avrîl di doi agns prime, il 1884. Tal sfuei udinês, un anonim gjornalist al conte la storie dal pape, di Beltram, de spine e dal relicuiari, disint che le à cjapade sù di Rumtot. No si à rivât a cjatâ il scrit dal nodâr dal 1600 Gasparo Carabello, che si firmave Rumtot te legre Briade udinese e che nus à lassât uns 40 poesiis nininis. Giuseppe Vale e Andreina Ciceri a àn studiade la liende e a son setics, ancje se in mût diferent. Ancje Ugo Pellis, intun inedit, al à scrutinât cun inchiestis il Pes di Avrîl. I studiôs, duncje, a saressin dacuardi tal definî la liende cence fonde storiche. Ma ancje i studiôs a falin. Par esempli, il Vale – par contestâ la conte – al dîs che no risultin papis vignûts in Friûl prime dal 1782, cuant che al è passât pape Piu VI par lâ a Viene. Invezit nô o savìn che pape Grivôr XII al fo in Friûl tal 1304, come che o vin viodût il mês stât. E la presince dal relicuiari de spine tal domo di Vençon cemût si puedial motivâ? Vere o no vere, cheste liende cjapìnle par chel che e cîr di spiegâ: un pes di Avrîl. ❚


text:
O ringrazii di cûr ducj chei che in cheste aventure eletorâl mi son stâts dongje, mi àn sopuartât e supuartât, chei che mi àn judât, chei che a àn lavorât cence comparî e "last, but not least
" chei che mi àn votât e fat votâ.
Personalmentri o soi content dai 351 eletoris e eletôrs che mi àn dade fiducie puartantmi al 5,01% rispiet a la medie provinciâl de liste fermade al 2,07%. Duncje o ai fat plui dal dopli, rivant a jessi il secont par numar di vôts te mê liste.
Nol jere facil, ma in mancul di un mês di campagne eletorâl chest risultât al va parsore di ce che mi spietavi: ve ca i risultâts tal colegjo 20 di S.Denêl
.
Al displâs che il 2,07% complessîf dal Maf nol à puartât la elezion di nancje un conseîr, ma mi consoli cu la vitorie al prin colp dal President Fontanini (ve ca la composizion dal gnûf consei provinciâl
).
Tornant al aspiet principâl, grazie pardabon a ducj voaltris!


text:
Varon
Marc Terenzi Varon Reatin (par latin Marcus Terentius Varro Reatinus; Rieti, 116 p.d.C. - Roma, 27 p.d.C.) fo un scritôr, poete, filolic, studiôs, storic, politic e gjenerâl antîc roman, un dai omps plui studiâts de sô ete.
BiografieModifiche
Nassût a Rieti tal 116 p.d.C., al fo rilêf di personaçs innomenâts, come Aç, Eli Stilon e, a Atene, il filosof stoic Antioc di Ascalone. Cuestôr tal 85 e po ancje tribun de plebe, fra l'84 e l'82 si parà in Grecie par scjampâ dal consolât di Mari e Cine. Al fo simpri un sostignidôr di Pompeu, ancje se nol preseà par nuie la sozie cun Juli Cesar, e i vuidà legions te vuere cuintri Sertori (76 - 72), in chê cuintri i pirats (67) e in chê cuintri Cesar (49 - 45); biel che al jere legât in Spagne, tal 49, viodint che la regjon jere aromai tes mans di Cesar e che nol jere cirot, al butà jù lis armis al nemì e po al rivà lì di Pompeu a Duraç, forsit par fâ di missete. Al dispiet de batude te vuere, al mantignì rapuarts cun Cesar, che tal 46 p.d.C. i dè di meti su la prime biblioteche publiche di Rome; po il proget lè in brût pe muart dal ditadôr. Stant che Marc Antoni lu veve in asse, Varon puartà la piel fûr di chei agns borascjôs in gracie de salvifiche intervenzion di August, che i gjavà la proscrizion che i veve mignestrât chel altri. I ultins agns de sô vite i avodà a scrivi, seguintant fin al 27, cuant che al murì.
Lis oparisModifiche
Varon scrivè libris a scjalârs: plui di sîscent, che a son lâts ducj pierdûts, gjavâts il De re rustica, sîs libris dal De lingua Latina e bocons dai altris scrits. La produzion di Varon je leade soredut a la erudizion e al so tacament ai valôrs de Rome tradizionâl, che j jere unevore afezionât e 'nd' al voleve difindi e stramandâ la culture e la storie Ve une liste dai genars e des oparis plui impuartantis:
- Oparis di storie, che chei plui innomenâts son i Antiquitatum libri (Libris di robis antighis).
- Oparis di storie leterarie, di filologjie e di lenghistiche, come il De lingua Latina (Su la lenghe latine), là che al pratiche la etimologjie cun plui fantasie che suces, e lis Imagines (inmagins), là che al met dongje di dissens di omps innomenâts (leterâts, ma ancje altris) par ognun un epigram esaltatîf e une biografiute.
- Oparis didascalichis, come i Disciplinarum libri (Libris des materiis), che a definirin la division e l'ordin des arts liberâls come che a vignivin studiadis te ete di mieç: si cjapà, cun cualchi modifiche, la sudivision dai libris di Varon, vadì gramatiche, dialetiche, retoriche, gjeometrie, aritmetiche, astronomie, medisine, musiche e architeture.
- Oparis artistichis, come i Logistorici, che a fevelin di morâl cjapant par ogni argument un personaç innomenât come esempli (i titui jerin robis come Cato de liberis educandis, Caton su la educazion dai fis, e no o savìn ben se al inspirà Ciceron pal Cato maior de senectute, Caton maiôr su la veglece, e pal Laelius de amicitia, Leli su la amistât, o se i cjapà lui la pensade), e lis Saturae Menippeae (Saturis menipeis), un estrôs prosimetri di cintcincante libris che al incense i valôrs dai timps passâts, chei de antighe e salde tradizion republicane, cuntun stîl che al torne indaûr a chel aromai lât in vieri des sataris di Eni, cence contâ la riforme di Lucili, che al veve dât al genar un implant ordenât; al contrari, Varon dopre un grum di viers diviers e ancje la prose e un misturot di registris diviers, metint adun peraulis inventadis di lui, antighis, tichignosis, aulichis e triviâls. Al scrivè ancje parodiis di tragediis.
LeamsModifiche
BibliografieModifiche
- Paolo Fedeli, Storia letteraria di Roma, Napoli, Ferraro, 2004
- Ettore Paratore, Storia della letteratura latina, Bologne, Sansoni, 1957
Leams esternisModifiche
- Varrone, Marco Terenzio, treccani.it


text:
Margarite e je distirade sul so jet. E scribice suntune pagjine blancje di un diari. Une dediche di meti jù, prin di tornâjal a la sô amie dal cûr. Pal moment e je dome la date.
E je di bessole in cjase. Pari e mari ducj i doi vie. E no i sucêt dabon mai di restâ bessole ta chê vilute tal mieç dai cjamps. Un stradele strete e lungje al è l’unic troi par rivâ su la statâl.
Te lûs indeule dal parelum dal comodin la pene e lasse une sdrasse lungje sul sfuei blanc intant che jê e cîr lis peraulis di scrivi. In chel e sint un rumôr di pas. Cualchidun che si svicine a la cjase. Il parelum sul comodin distudât a colp, par istint.
La persiane dal barcon de sô cjamare e je rote. La part di sot e je un tic par sbighet, e fra une steche e chê altre al è un pêl di aiar. Di une di chês fressuris Margarite e spie cualchidun che al passe denant dal barcon. E rive a lampâ dome une strisse. Une sdrasse di cjamese a cuadris. Il cûr in bocje che i poche sburît. La figure si inten un lamp, po si slontane bande la statâl.
Cui saraial stât?
Margarite e sint il sanc pompât a plen che i poche tai timplis. O Diu gno. Ma no à timp di pensâ che e sint a svicinâsi su la stradele un auto. I ferâi impiâts che a slusorin par un lamp la sô persiane. L’auto si ferme juste fûr de sô cjamare. Il cûr za cuietât al torne a galopâ. Traviers la sfese de persiane e smire cualchidun che al remene tor dal garâs.
Ma ce vuelial fâ?
Une altre ombre e travierse la stradele. E sbisie cu la cruchie de puarte di cjase. Margarite e sbalce.
E cumò?
E spessee a butâsi intal jet, e scomparìs sote dal covertôr. E sint il piulâ de puarte di cjase che si vierç. Cualchidun al ven dentri. Lu sint a rivâ fin li de sô cjamare. La puarte che si vierç a planc. Un coni di lûs che al pete dentri. Une man sul covertôr. La man ferme che cencene.
Po il covertôr al svole in bande.
Ahhhhhh!
Pari e fie si berlin su la muse.
Margarite e cuche a ret dal pari une femine mai viodude altri. Po ducj i doi a fasin intun: — Ce fâstu ca?
di Gianluca Franco
#1137
Conte cjolte dal Pôrecurte Day 2021


text:
PROIBITO NOMINARE
mercoledì 9 maggio 2018
ASSESSORI REGIONALI ALLA CULTURA E ALL'ISTRUZIONE? PER SALVARE LA SPECIALITA', PROIBITO NOMINARE "PATRIOTI ITALIANISSIMI"
PROIBITO NOMINARE
4 commenti:
Seiso sigurs che le gnove aministrazion regjonal a voli difindi l'autonomie e la specialitat? Che sei interessade a valorizà lis minorancis storichis / linguistichis?RispondiElimina
Ogni ben e sperin ... benRisposte
Ubaldo, tu âs reson: sperìn...ben!Elimina
Intant a Udin, pe Setemane de Culture Furlane, si fevele di ... "esodo giuliano-dalmata"! Ce jentrial chel, cu la culture furlane ???RispondiEliminaRisposte
Nol centre nuie di nuie....Elimina


text:
Sisteme solâr
Il sisteme solâr al è l'insiemi di ducj i astris che a orbitin ator dal Soreli e che, par vie de gravitât, a son duncje leâts a lui. Al è componût di 9 planets, almancul 158 satelits naturâls (o lunis) e centenârs di miârs di planets minôrs o planetoits, asteroits, meteoris e cometis; tal mieç al è une misture di gas e polvars. Dut chest al forme un dai braçs de galassie Vie Lattee, che al zire ator dal centri de galassie, logât a 26.000 agns lûs di distance a une velocitât di 220 km/s.
Intal fevelâ popolâr, spes clamin sisteme solâr ancje altris sistemis stelârs e sistemis planetaris; chest ûs nol è just, parcè che cun cheste peraule si varès di intindi dome il sisteme de Tiere, e par chei altris doprâ nons come "sisteme di Alpha Centauri" o "sisteme di 51 Pegasi".
Struture[cambie | modifiche il codiç]
Il Soreli (simbul astronomic ☉) al è une stele G2 inte secuence principâl che al conten il 99,86% de masse cognossude dal sisteme solâr. I doi cuarps plui grues che a orbitin ator di lui, Jupiter e Saturni, a formin plui dal 90% di chel che al reste; il nûl di Oort al podarès ocupâ une buine percentuâl, ma la sô esistence no je ancjemò confermade.
In tiermins plui gjenerâls, la regjon cognossude dal sisteme e consist in vot cuarps, in orbitis avonde unichis, par solit clamâts planets o planets maiôrs, e dôs cinturiis di obiets plui piçui, i planets minôrs o planetoits. Pluton, il novesim planet, al è ancje considerât un membri de cinturie esterne, e nol è clâr se al è di considerâ un planet maiôr o minôr, soredut daspò la scuvierte di 2003 UB313. Un grum di ogjets che a orbitin ator dal Soreli a stan sul stes plan, clamât plan elitic, e a orbitin inte stesse direzion; spes ator di lôr a orbitin lunis, e i plui grancj a son ancje circondâts di anei di polvar e di altri particolât.
I planets maiôrs a son, in ordin, Mercuri (☿), Bielestele (♀), Tiere (🜨/♁), Mart (♂), Jupiter (♃), Saturni (♄), Uran (⛢/♅) e Netun (♆). Siet dai vot planets a cjapin il non di dius e deis de mitologjie greche-romane. I planets nanìns includin Ceres (⚳), Pluton (⯓/♇) e Eris (⯰).
Distancis interplanetariis[cambie | modifiche il codiç]
Lis distancis jenfri dal sisteme solâr a son par solit misuradis in Unitâts astronomichis, o UA. Une UA e je la distance mediane tra la Tiere e il Soreli, ven a stâi 149.598.000 chilometris. Altris unitâts dopradis spes a son il gjigametri (Gm, un milion di chilometris) e il terametri (Tm, un miliart di chilometris). Pluton al è plui o mancul a 38 UA (5,9 Tm) dal Soreli, Jupiter al è logât cirche a 5,2 UA (778 Gm).
Ancje se une vore di diagrams a rapresentin il sisteme solâr come a la stesse distance une di chê altre, a son invezit disponudis gjeometrichementri, ven a stâi che ognidune e je al dopli de distance dal Soreli rispiet a chê prime; par esempli, la distance di Bielestele dal Soreli e je cirche il dopli di chê di Mercuri, la distance de Tiere e je il dopli di chê di Bielestele e cussì indevant. Cheste relazion e je esprimude inte leç di Bode-Titius.


text:
Minorance catalane in Italie
L'algherês e je la variant dal catalan orientâl fevelât in Sardegne inte citât di Alghero. Il catalan in Italie al ven fevelât di un 26.000 personis.
Stât juridic dal catalan in ItalieModifiche
Il catalan al è ricognossût tant che minorance linguistiche storiche de Leç 482/99. La regjon sarde e veve fat des normis di tutele cu la sô Leç regjonâl 26/1997.
StorieModifiche
Il catalan si è pandût inte citât di Alghero intal XIV secul daspò che i catalans a vevin popolât la citât dopo vê mandât vie i abitants sarts che si jerin ribelâts. Intai secui seguitîfs i imigrâts sarts a cjaparin sù il catalan tant che lenghe prestigjôse. Chel di Alghero al è un catalan une vore arcaic cun inflencis sardis, spagnolis e, pai neologjisims modernis, talianis.
Al dì di vuêModifiche
Il catalan al è pôc doprât te aministrazion publiche, nol ven insegnât a scuele se no che in cualchi iniziative sperimentâl. A vegnin fats dai cors par adults. Al ven invezit doprât te toponomastiche e inte produzion culturâl.


text:
La art di Guerrino Dirindin e je di simpri un cuarp a cuarp cu la energjie vitâl de nature. Di scuasi dîs agns, al dopre propri la tiere, chê che lu à viodût nassi, tant che element materiâl e simbolic. Sedi tai “spiei” di tiere opache sedi tes oparis segnadis di agârs profonts, di segns curfs che a somein a grispis tetonichis, ma ancje a impronts digjitâls. Il scultôr pordenonês al puarte indevant la ricercje dal se tal confront cun chel “medium”, fat di tiere di cjamp, aghe e cole, che al cjape dentri, te sô viscositât, i segrets de vite. I siei lavôrs a delinein paisaçs interiôrs dulà che nature e culture si incuintrin te stesse forme.
Tes voris plui resintis si zonte un element che al cjacare ancjemò di plui de energjie vitâl de nature: il zermuei. La superficie di tiere si plee, sburtade di alc che al cres, che si sta formant. La menade fate di pantan si vierç par mostrâ ce che e à dentri: gnovis creaturis par un gnûf mont, par un gnûf inizi. Scuasi une necessitât, che e ven indevant ancje cul cjapâ cussience dal drame di un planet che al à bisugne di jutori. Ve alore che al nas chel berli di aiût «par une tiere che o stin sdrumant» li dal interpuart di Pordenon e che il scultôr al à volût dedicâ al poete di Andreis, Federico Tavan, so amì. Li la tiere si vierç e e domande jutori. «Bisugne tornâ a dâi dignitât – al dîs l’artist –. Lis cjasis a son tant che un sierai che al ten fûr il paisaç, la jerbe, la nature, ma, intun mont ipertecnologjic, paisaç e tecnologjie a àn di fevelâsi simpri di plui».
Cirint la autenticitât, Dirindin al torne a sintî la linfe dal mont, al torne a partî de origjine stesse de art. Lis sôs oparis a dan cuarp a formis archetipichis, scomençant de tiere e dal pantan: materiâi di plasmâ, di formâ, di costruî. Cun pôc: «dôs sedons e lis mans». No son barieris tra il scultôr e chel che al sta fasint. Dirindin nol à pôre di sporcjâsi lis mans cu la materie, cul pantan dal jessi, scjampant banalitât e omologazion. Intun moment li che simpri plui l’art e vîf intune dimension concetuâl, virtuâl, no materiche, l’artist pordenonês al va cuintricorint. Daspò vê doprât len, piere, fier, bronç, al à cjatât te tiere la materie che i da lis pussibilitâts estetichis che al cirive. Lui che cu la tiere al zuiave fin di piçul tai fossâi e che, ancje vuê, devant dai cjamps arâts al reste «incantesemât». «Tai agârs, tes cumieriis des mês oparis, la lûs e jentre e la tiere si ilumine. Cuant che la aghe e svapore, la tiere si spache e a nassin lis crepaduris». Scuasi une caligrafie naturâl, zuiade su piçulis variazions di colôr studiadis dal artist tant che un moderni alchimist che al dose i «ingredients» cun sapience.
Erika Adami
_____________________________
CE FÂ
Lis Galariis dal progjet di Udin a proponin une riflession sui mûts di comunicâ e di vivi la architeture di vuê cuntune mostre dedicade a trê edificis di rilêf internazionâl: la sede museâl dal Guggenheim di Bilbao di Frank Gehry, la cjase fate di Rem Koolhaas a Bordeaux e la glesie Dives in Misericordie di Richard Meier a Rome. Living architectures: trê leturis di architeture contemporanie si pues visitâ a palaç Morpurgo fin ai 10 di Zenâr dal 2009 (dal martars al vinars des 3 daspomisdì aes 6 sore sere – la matine dome su prenotazion – e la sabide e la domenie des 10 di matine aes 7 sot sere). Informazions al numar 0432/414742.
Un biel puest par dismenteâ al è il titul dal progjet fat di trê mostris indipendentis, par cure di Branka Bencic, Paolo Toffolutti e Matteo Chini, che a interpretin, di prospetivis diferentis, aspiets de contemporaneitât cjalâts a traviers dal concet di utopie. A son viertis fin ai 7 di Dicembar (la sabide e la domenie des 4 daspomisdì aes 8 di sere) tal Spazi public art contemporanie di vile di Toppo Florio a Buri. La jentrade e je libare. Informazions al numar 347.2713500.
Erika Adami
CULTURE. [ART-Â] I segrets de vite tun zermuei di tiere di cjamp............
La art di Guerrino Dirindin e je di simpri un cuarp a cuarp cu la energjie vitâl de nature. Di scuasi dîs agns, al dopre propri la tiere, chê che lu à viodût nassi, tant che element materiâl e simbolic. Sedi tai “spiei” di tiere opache sedi tes oparis segnadis di agârs profonts, di segns curfs che a somein a grispis tetonichis, ma ancje a impronts digjitâls. Il scultôr pordenonês al puarte indevant la ricercje dal se tal confront cun chel “medium”, fat di tiere di cjamp, aghe e cole, che al cjape dentri, te sô viscositât, i segrets de vite. I siei lavôrs a delinein paisaçs interiôrs dulà che nature e culture si incuintrin te stesse forme.